哭少游學士  其一
作者：釋道潜
朝代：宋

paragraphs: 江左有豪英，超驤世無倫。
妙齡已述作，識造窮天人。
儒林老先生，相與爲友賓。
客來叩治亂，亹亹披霜筠。
波瀾與枝葉，猶足誇後塵。
青衫入仕初，十手爭扶輪。
孤嘲可敵衆，志鬰不得信。
造物念流落，薦收付洪鈞。
干將不許就，中晝如有神。
七年投炎荒，日與山鬼鄰。
妻孥各異土，相望同參辰。
秋風吹黄茅，八月瘴霧新。
回車嬰重癘，惸惸無與親。
中原尚杳隔，墳隴懷棘薪。
凄凉浯水頭，魂逝歸無因。
精爽竟了了，挽章見情真。
流傳到京闕，悲讀聞縉紳。
斯人儻不亡，光華國之珍。
彼蒼未易曉，三歎鼻酸辛。